**Sociālās aprūpes un rehabilitācijas pakalpojumu**

**LĪGUMS Nr. 8.4/234**

Rēzeknē 2018.gada 28.februārī

**Rēzeknes novada pašvaldība**, reģistrācijas Nr.90009112679, turpmāk – **Pasūtītājs**, no vienas puses, un **sabiedrība ar ierobežotu atbildību “Viļānu slimnīca”**,reģistrācijas Nr.40003235190, turpmāk – **Pakalpojumu sniedzējs**, no otras puses, turpmāk abi kopā arī **Puses**, bet katrs atsevišķi – **Puse**, pamatojoties uz iepirkuma „Sociālās aprūpes un rehabilitācijas pakalpojumi ar izmitināšanu pilngadīgām personām” (identifikācijas Nr. RNP 2018/2), turpmāk – **Iepirkums**, rezultātiem, noslēdz šādu līgumu, turpmāk – **Līgums**.

**1. Līguma priekšmets**

* 1. Pakalpojumu sniedzējs apņemas nodrošināt īslaicīgas sociālās aprūpes un rehabilitācijas pakalpojumus ar izmitināšanu saskaņā ar Pakalpojumu aprakstu (Līguma pielikums Nr.1), pilngadīgām personām, kurām vecuma, funkcionālu traucējumu vai veselības stāvokļa dēļ ir objektīvas grūtības nodrošināt savas pamatvajadzības un uzlabot vai atjaunot sociālo funkcionēšanu un par kurām Rēzeknes novada Sociālais dienests ir pieņēmis attiecīgu lēmumu, turpmāk – **Pakalpojumi**.
  2. Pakalpojumu apjoms – pēc Pasūtītāja nepieciešamības, vienlaicīgi līdz 30 (trīsdesmit) personām.
  3. Pakalpojumu sniegšanas laiks – 24 (divdesmit četras) stundas diennaktī, bet ne ilgāk par 6 (sešiem) mēnešiem vienai personai.
  4. Pakalpojumu sniegšanas vieta –**Viļānu slimnīca**, Rīgas ielā 57A, Viļānos, Viļānu novads, turpmāk – **Iestāde**.

**2. Līguma summa un norēķinu kārtība**

2.1. Vienas personas uzturēšanās maksa sociālās un medicīniskās aprūpes iestādē saskaņā ar Pakalpojumu sniedzēja Tehnisko un finanšu piedāvājumu Iepirkumā (Līguma pielikums Nr.2) ir noteikta **EUR** **1440** (**viens tūkstotis četri simti četrdesmit *euro***, **00 centi**) apmērā.

2.2. Kopējā Līguma summa – līdz **EUR** **460800,00** (**četri simti sešdesmit tūkstoši astoņi** **simti *euro***, **00 centi**), neieskaitot pievienotās vērtības nodokli, turpmāk – **PVN**.

2.3. Pamats rēķina iesniegšanai par sniegtajiem Pakalpojumiem ir Rēzeknes novada Sociālā dienesta lēmums par Pakalpojumu sniegšanu konkrētām personām.

2.4. Par kārtējā mēnesī sniegtajiem Pakalpojumiem, pamatojoties uz Pakalpojumu sniedzēja iesniegto rēķinu, Pasūtītājs maksā līdz nākamā mēneša 10.(desmitajam) datumam.

2.5. Samaksa veicama ar pārskaitījumu uz Pakalpojumu sniedzēja norādīto kontu bankā.

**3. Pušu pienākumi un tiesības**

3.1. Pakalpojumu sniedzēja pienākumi:

3.1.1. sniegt Pakalpojumus personai, par kuru Rēzeknes novada pašvaldības Sociālais dienests ir pieņēmis attiecīgu lēmumu, turpmāk – **Persona**, ievietojot to Iestādē;

3.1.2. nodrošināt Personai:

* pilnu sociālo aprūpi un rehabilitāciju, kas vērsta uz pamatvajadzību apmierināšanu un sociālās funkcionēšanas spēju uzlabošanu vai atjaunošanu;
* ēdināšanu 3 (trīs) reizes dienā, atbilstoši Personas veselības stāvoklim;
* pirmās nepieciešamības higiēnas preču iegādi (pamperi, ieliktņi, autiņbiksītes, mazgāšanas krēms, mitrie dvieļi, ziepes, losjons, eļļa un citi);
* medicīnisko aprūpi atbilstoši veselības stāvoklim un pašaprūpes līmenim (izgulējumu profilakse, pozicionēšana, ārsta nozīmēto medikamentu izsniegšana un kontrole par izlietojumu, pārsiešana, injekcijas, asinsspiediena līmeņa kontrole un citas nepieciešamās darbības, medicīnas personāla uzraudzība 24 (divdesmit četras) stundas diennaktī);
* neatliekamo medicīnisko palīdzību;
* ģimenes ārsta un citu speciālistu nozīmētā ārstēšanas plāna izpildi;
* ģimenes ārsta, citu ārstu speciālistu, kā arī sociālā darbinieka konsultācijas;
* specializētā transporta pārvadājumus nepieciešamības gadījumā;
* Pakalpojumu kvalitāti atbilstoši normatīvo aktu prasībām.

3.2. Pakalpojumu sniedzēja tiesības:

3.2.1. iesniegt rēķinu Pasūtītajam sniegto Pakalpojumu apmaksai;

3.2.2. saņemt samaksu par sniegtajiem Pakalpojumiem Līguma 2.1.punktā noteiktajā apmērā.

3.3. Pasūtītāja pienākumi:

* + 1. pirms Personas ievietošanas Iestādē paziņot par Sociālā dienesta pieņemto lēmumu;
    2. samaksāt par saņemtajiem Pakalpojumiem Līguma 2.4.-2.5.punktā noteiktajā kārtībā.

3.4. Pasūtītāja tiesības:

3.4.1. lemt par Pakalpojumu nepieciešamību pašvaldības iedzīvotājiem;

3.4.2. saņemt kvalitatīvus Pakalpojumus saskaņā ar Līgumu.

**4. Pušu atbildība**

4.1. Puses ir atbildīgas par Līguma saistību izpildi un atlīdzina viena otrai visus zaudējumus, kuri radušies Līguma saistību neizpildes vai nepienācīgas izpildes rezultātā.

4.2. Ja Pakalpojumu sniedzējs bez attaisnojoša iemesla nav sniedzis Pakalpojumus saskaņā ar Līgumu, tas maksā Pasūtītājam līgumsodu 0,01% apmērā no kopējās Līguma summas par katru dienu, kurā netika sniegti Pakalpojumi.

4.3. Par Līguma 2.4.punktā noteiktā maksājumu termiņa nokavēšanu Pasūtītājs maksā Pakalpojumu sniedzējam līgumsodu 0,01% apmērā no rēķinā norādītās un termiņā neapmaksātās summas par katru nokavēto dienu.

**5. Līguma darbības termiņš**

5.1. Līguma stājas spēkā tā parakstīšanas diena un ir spēkā līdz Pušu saistību pilnīgai izpildei.

5.2. Līguma saistību izpildes termiņš – **24** (divdesmit četri) **mēneši** no Līguma noslēgšanasdienas.

**6. Līguma grozīšanas un izbeigšanas kārtība**

6.1. Līgumu var grozīt vai papildināt, ievērojot Publisko iepirkumu likuma 61.panta prasības, ja Puses par to noslēdz rakstveida vienošanos, kas ir Līguma neatņemama sastāvdaļa.

6.2. Līgumu var izbeigt, Pusēm par to rakstiski vienojoties.

6.3. Pasūtītājs ir tiesīgs vienpusējā kārtā izbeigt Līgumu, ja Pakalpojumu sniedzējs vairākkārt ir pieļāvis Pakalpojumu neizpildi un tika sodīts par to vairāk nekā 2 (divas) reizes.

6.4. Par Līguma izbeigšanu vienpusējā kārtā otrai Pusei ir jāpaziņo vismaz 10 (desmit) dienas iepriekš. Paziņojums par Līguma izbeigšanu uzskatāms par saņemtu 7.(septītajā) dienā pēc tā izsūtīšanas vai dienā, kad tas izsniegts pret parakstu.

6.5. Līguma izbeigšana neatbrīvo Puses no zaudējumu atlīdzināšanas pienākuma, kas radušies sakarā ar Līguma saistību neizpildi vai nepienācīgu izpildi.

**7. Nepārvarama vara**

7.1. Puses tiek atbrīvotas no atbildības par daļēju vai pilnīgu Līgumā paredzēto saistību neizpildi, ja saistību neizpilde radusies nepārvaramu, ārkārtēja rakstura apstākļu rezultātā, kuru darbība sākusies pēc Līguma parakstīšanas, un kurus Puses nevarēja iepriekš paredzēt un novērst.

7.2. Pie nepārvaramas varas apstākļiem pieskaitāmi: dabas stihijas, likumdevēja, valsts institūciju, tiesu iestāžu darbība un to pieņemtie akti, ka arī citi apstākļi, kas neiekļaujas Pušu iespējamās kontroles un ietekmes robežās.

7.3. Pusei, kas atsaucas uz nepārvaramu, ārkārtēja rakstura apstākļu darbību, 3 (triju) darba dienu laika par tiem jāpaziņo otrai Pusei, noradot iespējamo saistību izpildes termiņu.

7.4. Ja nepārvaramu, ārkārtēja rakstura apstākļu dēļ Līguma izpilde aizkavējas vairāk ka par 10 (desmit) dienām, katrai no Pusēm ir tiesības vienpusēji izbeigt Līgumu. Ja Līgums šādā kārtā tiek izbeigts, nevienai no Pusēm nav tiesību pieprasīt no otras Puses zaudējumu atlīdzību.

**8. Vispārējie noteikumi**

8.1. Pušu kontaktpersonas:

8.1.1. no Pakalpojumu sniedzēja puses: valdes loceklis Juris Galerijs Vidiņš;

8.1.2. no Pasūtītāja puses: Sociālā dienesta vadītāja Silvija Strankale.

8.2. Visi strīdi un domstarpības, kas rodas sakarā ar Līguma saistību izpildi, izskatāmi pārrunu kārtībā, ko fiksē vienošanās protokolā, bet, ja vienošanās nav panākta, strīdus izskata normatīvajos aktos noteiktajā kārtībā.

8.3. Līgums sastādīts uz 3 (trim) lapām ar 2 (diviem) pielikumiem: pielikums Nr.1 “Pakalpojumu apraksts” uz vienas lapas un pielikums Nr.2 “Tehniskais un finanšu piedāvājums” uz 2 (divām) lapām 2 (divos) identiskos eksemplāros – pa vienam katrai Pusei.

**9. Pušu rekvizīti un paraksti**

|  |  |
| --- | --- |
| PASŪTĪTĀJS | PAKALPOJUMA SNIEDZĒJS |
| **Rēzeknes novada pašvaldība** | **SIA “Viļānu slimnīca”** |
| reģ.Nr.90009112679 | reģ.Nr.40003235190 |
| Atbrīvošanas alejā 95A, Rēzekne, LV-4601 | Rīgas ielā 57A, Viļāni, LV-4650 |
|  |  |
|  |  |
|  |  |
|  |  |